

**BRUTO DOMAĆI PROIZVOD PO ŽUPANIJAMA U 2016. GODINI**



Veljača 2019.

Prema podacima DZS-a, bruto domaći proizvod je u 2016. godini na razini Republike Hrvatske iznosio 351,3 milijarde kuna, što je 3,5% više u odnosu na 2015. godinu i (do te godine) predstavlja najbržu dinamiku nominalnoga rasta još od 2008. godine (kada je nominalni rast iznosio 7,8%). Istodobno, u promatranoj je godini zabilježena i najbrža stopa (3,5%) realnoga rasta BDP-a još od 2007. godine (kada je realan rast iznosio 5,3%). Takva su kretanja rezultat nastavka oporavljanja gospodarstva koje je počelo prethodne godine, tj. 2015., čime je prekinut negativan trend kretanja realnog BDP-a, koji je kontinuirano trajao od 2009. godine. Prekidanje negativnoga trenda rezultat je prvih povoljnijih kretanja osobne potrošnje i investicija, dok je izvoz roba i u sluga samo nastavio pozitivan trend započet 2013. godine.



Strukturno, nominalni rast BDP-a Hrvatske u 2015. i 2016. godini rezultat je povećanja BDP-a koje je zabilježeno u svim županijama, što nije uobičajeno, tj. prije 2015. godine nominalni je rast BDP-a u svim županijama posljednji put zabilježen još 2006. godine.

Istodobno se s navedenim povoljnijim kretanjima uočava i nastavak izraženoga trenda nejednakog regionalnoga gospodarskog razvoja. Naime, još uvijek je prisutna prostorna koncentriranost hrvatskoga gospodarstva, odnosno kudikamo se najviše (trećina) BDP-a Hrvatske nominalno ostvari u Gradu Zagrebu. Promatrano od 2008. godine, udjeli pojedinih županija nisu se znatnije promijenili, izuzev Grada Zagreba čiji je udio u 2016. godini (33,6%) bio 1,7 postotnih bodova veći od onog u 2008. godini. Iako nije došlo do znatnijih promjena, prema grafu 2 vidljivo je da se u 13 županija smanjio udio u BDP-u Hrvatske (devet županija Kontinentalne i tri županije Jadranske Hrvatske). Uz Grad Zagreb, spomenuti udio povećan je u tri županije, dok je u njih četiri udio ostao nepromijenjen.



Izražena razlika Grada Zagreba u odnosu na ostale županije može se prikazati i podatkom o BDP-u po stanovniku, prema kojem je u 2016. godini Grad Zagreb sa 147.166 kuna imao tri puta veći BDP po stanovniku u odnosu na neke slavonske županije, što predstavlja znatnu razliku i ako se uzme u obzir da takva razlika postoji na tako malome prostoru kao što je Hrvatska.



Prema grafu 4 primjetno da Grad Zagreb u velikoj mjeri odstupa od ostalih županija kada je riječ o gospodarskoj razvijenosti mjerenoj BDP-om po stanovniku korigiranom prema PPS-u (standardu kupovne moći). Pored toga, Grad Zagreb je jedina hrvatska županija tj. NUTS 3 regija koja se nalazi iznad prosjeka razvijenosti EU.

Iako hrvatske županije tj. NUTS 3 regije još uvijek loše kotiraju u kontekstu svih NUTS 3 regija EU, prema podacima za 2016. uočljiva je pozitivna promjena u odnosu na 2015. godinu. Naime, u svim se županijama povećao BDP po stanovniku po PPS-u (graf 5), pri čemu je najveći rast, zabilježen u Istarskoj (za 2,4 indeksna boda) i Varaždinskoj (za 2,1 indeksni bod) županiji.



Potreba za ravnomjernijim gospodarskim razvojem regija prepoznata je u cijeloj EU, a za smanjivanje tih razlika postoje i koriste se znatna financijska sredstva putem fondova regionalne politike EU. Iskorištavanje tih sredstava u Hrvatskoj postupno se poboljšava, što bi se trebalo nastaviti i u budućnosti.